**Išplėstinio kurso užduotis**

**Perskaitykite pateiktą tekstą ir jį aptarkite**

*Apibūdinkite* ***teksto tematiką****, keliamų* ***problemų aktualumą****. Aptarkite teksto* ***argumentavimo būdus****,* ***stilių****. Išsakykite* ***savo požiūrį*** *į keliamas problemas,* ***pagrįsdami tekstu*** *ir* ***savo patirtimi****.*

*Kalbėdami mintis dėstykite* ***nuosekliai ir aiškiai****, kalbėkite* ***taisyklingai****, laikykitės* ***kalbėjimo etikos*** *reikalavimų.*

*Jūsų kalbėjimui skirta iki 5 min. Likusiu laiku (bent 5 min.) apie šį tekstą ir jame keliamas problemas diskutuokite su egzaminuotoju*.

**Dalius Jonkus**

**Apie vyriškumo ir moteriškumo prietarus**

Socialiniuose tinkluose kilo šurmulys: LRT laidoje „Forumas“ LR Ministrės Pirmininkės buvo paklausta, ar ji namą statėsi be vyriškos pagalbos ir, jei taip, tai kas gi ten tas vinis kalė? Besipiktinantys teigė, kad toks ir panašūs klausimai žemina moteris. Lietuvos žmogaus teisių centras pareiškė, kad „lyčių normos bei stereotipai ir toliau veši mūsų viešojoje erdvėje“. Supratau, jog pasipiktinimą sukėlė dabar patriarchaliniu vadinamas įsitikinimas, kad namus stato ir vinis kala vyrai. Su tokia stereotipo kritika visiškai sutinku, nes pats būdamas vyras mieliau gaminu valgyti ir plaunu indus, nei kalu vinis. Visiškai pritariu, kad rūpintis namų švara, valgio gaminimu, vaikų priežiūra turi ir vyrai, ir moterys. Nors mano seneliai ir tėvai gyveno laikydamiesi kitų normų ir savo mamos niekada nemačiau kalančios plaktuku, o tėvas mokėjo pagaminti tik du patiekalus – kiaušinienę ir keptas bulves su spirgučiais...

Kita vertus, neturėtume stebėtis, jog dar ne visose šeimose darbų lygiava yra norma. Turiu prisipažinti ir tai, kad taip ir neišmokau nei megzti, nei adyti, nei siuvinėti. Galų gale net ir mažėjant vyriškų ir moteriškų darbų specializacijai tam tikras darbų pasiskirstymas išlieka. Štai mūsų šeimoje namų jaukumu ir su tuo susijusiu dizainu rūpinasi žmona. Na, o aš atsakau už maisto atsargų tiekimą ir mašinos remontą.

Tad remdamasis savais stebėjimais galiu konstatuoti: per pastaruosius 30 metų stereotipai apie lytis ir vyriškumui bei moteriškumui taikomos normas labai pasikeitė. Bet kartu susimąsčiau, ar šiandien vis dažniau skambantis reikalavimas atsisakyti visų su lytimis susijusių stereotipų ir kultūrinių normų tikrai pagrįstas. Ar toks reikalavimas neatsisuka prieš moteris ir vyrus kaip nauja draudimų ir suvaržymų forma. Kitaip sakant, ar nebus stigmatizuojamos tos moterys, kurios vis dar tikisi, kad vinis kalti, skiedinį maišyti ir plytas mūryti privalo vyrai?

Reikia atskirti kelis šio klausimo aspektus. Suskirstysiu jį į kelis smulkesnius, tarpusavyje susijusius klausimus. Kaip socialinių vaidmenų sulyginimas paveikia vyriškumo ir moteriškumo sampratą? Ar lygios moterų ir vyrų tesės reiškia, kad turi išnykti moteriškumo ir vyriškumo skirtis? Ar moteriškumas ir vyriškumas yra mums prievarta primetami kultūriniai konstruktai ir jų turime atsisakyti kaip pasenusių prietarų?

Net jei moteriškumas ir vyriškumas yra prietarai, jų taip lengvai neatsikratysime. [...] Žmonės savo aplinkinį pasaulį nuolatos rūšiuoja ir tipologizuoja. Skiriame gyvus ir negyvus, padarytus ir natūralius, įrankinius ir estetinius objektus, randam skirtumus tarp augalų ir mineralų, žmonių ir gyvūnų, moterų ir vyrų. Norėdami suprasti, kad moterys ir vyrai skiriasi, neprivalome kurti sudėtingų teorijų. Užtenka pasižvalgyti aplinkui – gatvėje, kavinėje, parduotuvėje, universiteto auditorijoje, – moterys ir vyrai akivaizdžiai skiriasi. Jos ir jie vaikšto, gestikuliuoja, žiūri, kalba, kvepia skirtingai. Taip, kai kurie skirtumai nunyko. Prisimenu, maždaug XX amžiaus 8 dešimtmetyje Lietuvos kaime žmonės dar kreivai žiūrėjo ir pirštais rodė į moteris su kelnėmis. Tai buvo anomalija. Normos pažeidimas. Šiandien kasdieniai ir darbiniai rūbai nėra tai, kas išreiškia moteriškumo ir vyriškumo skirtumus. Aprangos normos keičiasi, prietarai įveikiami, bet tik tam, kad susiformuotų nauji.

Parengta pagal: Dalius Jonkus, „Apie vyriškumo ir moteriškumo prietarus“, [*www.literaturairmenas.lt*](http://www.literaturairmenas.lt)*,* 2021 02 05.

*Galimi klausimai diskusijai (pokalbį palaikančiam vertintojui). Pokalbį palaikantis vertintojas gali rinktis klausimus iš čia pateiktų arba užduoti kitus su tekstu ir jame nagrinėjama problema bei diskusijos eiga susijusius klausimus.*

1. Ar sutinkate su Lietuvos žmogaus teisių centro tvirtinimu, kad „lyčių normos bei stereotipai ir toliau veši mūsų viešojoje erdvėje“? Ar esate pastebėję šį teiginį patvirtinančių reiškinių viešojoje erdvėje? Ar pats (pati) esate susidūrę su stereotipiniu požiūriu lyties atžvilgiu? Kaip manote, kodėl ši tema, kaip teigiama tekste, sukėlė šurmulį socialiniuose tinkluose?
2. Kaip manote, kaip susiformuoja stereotipai ir kas lemia jų kitimą?
3. Pagal kokius požymius darbai tradiciškai skirstomi į vyriškus ir moteriškus? Ar pritariate tokiam skirstymui? Savo požiūrį pagrįskite.
4. Autorius sako, kad normos keičiasi, seni prietarai įveikiami, juos pakeičia nauji prietarai. Ar pritariate minčiai, kad seni prietarai apie tai, kas yra vyriška ir kas yra moteriška, pasikeitė? Jeigu pasikeitė, tuomet koks naujas prietaras (mąstymo norma) susiformavo? Savo atsakymą pagrįskite.
5. Kokia jūsų nuomonė apie moterų ir vyrų teises Lietuvoje – ar jos lygios, ar viena kuri lytis labiau dominuoja? Kaip manote, ar reikia siekti didesnės lyčių lygybės? Jeigu taip, kokiu būdu to reikėtų siekti? Savo atsakymą pagrįskite.